Nuwejaarsvoornemens vir SA rugbyEen van ŉ kind se heerlikste oomblikke was wanneer hy of sy sirkus toe kon gaan. Die groot tent waar soveel geheime ontsluit is, die dawerende musiek, die blink kostuums, die ongelooflike balanseer- en sweefstokkunstenaars, die olifante wat sokker kon speel, die leeus wat op kroegstoeltjies kon sit en opdragte uitvoer, die narre en dwergies wat jou laat skaterlag het … Wat het sirkus met rugby uit te waai? Baie, want as Mark Alexander, Jurie Roux en Rassie Erasmus-hulle nie hul balanseertoertjies reg uitvoer nie, gaan die erosie van Springbokrugby voortduur. Daar is baie harde werk wat agter die skerms gedoen word en waarvan die ondersteuners nie eens bewus is nie. Maar luister maar gerus na die einste ondersteuners, en besluit vinnig hoeveel skade daar reeds gedoen is. Neem ŉ vinnige besluit oor die afrigter Allister Coetzee. Speel oop kaarte en sê of daar ŉ prestasieklousule in sy kontrak was. Indien nie, wie gaan pa daarvoor staan? Besin maar weer of die transformasieteikens enigsins volhoubaar is. Watter waarde het Raymond Rhule, Curwin Bosch, Chiliboy Ralepelle, Uzair Cassiem en Oupa Mohoje tot die onlangse toer toegevoeg? Ja, Ruan Dreyer het ook duiksakke vasgehou, maar hoekom is hulle gekies en hoe frustrerend was dit nie vir hulle nie? Besluit maar of die beleid om nie spelers te kies wat nog nie 30 toetse gespeel het nie, enigsins vrugte afgewerp het. Speel oop kaarte oor die finansiële stand, want is die posisie werklik só benard dat reusevoorspelers in ekonomiese klas oorsee moet vlieg? Wie het die jawoord aan die hulpafrigter Johann van Graan gegee dat hy in die middel van die toer die skip kon verlaat om by Munster te gaan afrig? Hoeveel het dit die Suid-Afrikaanse Rugbyunie in die sak gebring deur in rooi truie te speel? Is daar kommer dat daar net een Springbok, die haker Malcolm Marx, ‘n wêreldspan sou haal? Vrae, vrae, vrae … en min antwoorde. Die rugbybase is in die kollig, hulle kan nie daaruit beweeg nie en kan dit net regstel deur indringende besluite te neem.